Az Európai Parlament és a Tanács 669/2004/EK rendelete

(2004. március 31.)

a Ciszjordániával és a Gázai-övezettel való pénzügyi és műszaki együttműködésről szóló 1734/94/EK rendelet módosításáról

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 179. cikkére,

tekintettel a Bizottság javaslatára,

a Szerződés 251. cikkében megállapított eljárásnak megfelelően [1],

mivel

(1) Mindent meg kell tenni a palesztin gazdaság helyzete további romlásának megakadályozása érdekében, hozzájárulva a Palesztin Nemzeti Hatóság hatékony gazdálkodásához és költségvetési egyensúlyához, valamint annak intézményi megerősítéssel való konszolidálásához.

(2) A közel-keleti békefolyamat közelmúltbeli fejleményei nyomán Ciszjordánia és a Gázai-övezet területén a pénzügyi támogatás iránti igény továbbra is fennáll.

(3) A Közösségnek ezért a 1734/94/EK tanácsi rendelet [2] értelmében továbbra is törekednie kell a segítségnyújtásra.

(4) Az Európai Parlamentnek és Tanácsnak legkésőbb 2005 végéig felül kell vizsgálnia a 1734/94/EK rendeletet a régióban bekövetkezett fejlődés figyelembevétele érdekében, különös tekintettel a békefolyamat ütemtervének végrehajtására (egy eredményorientált ütemterv alkotórészei, amely a két-állam-megoldás tartós megvalósítására törekszik az izraeli-palesztin konfliktus lezárása érdekében).

(5) Az Európai Közösségek pénzügyi érdekeinek védelméről szóló, 1995. december 18-i 2988/95/EK, Euratom tanácsi rendelet [3] közös jogi kereteket állapít meg a Közösségek saját forrásainak és kiadásainak minden területe tekintetében. Az egyes politikai területekre vonatkozó különös közösségi szabályozás sérelme nélkül az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról szóló, 1996. november 11-i 2185/96/EK, Euratom tanácsi rendeletet [4] kell alkalmazni a Közösség minden tevékenységi területére.

(6) Ennek megfelelően módosítani kell a 1734/94/EK rendeletet,

ELFOGADTÁK EZT A RENDELETET:

1. cikk

A 1734/94/EK rendelet a következőképpen módosul:

1. Az 1. cikk helyébe a következő szöveg lép:

"1. cikk

(1) A Közösség pénzügyi és műszaki együttműködést valósít meg Ciszjordániával és a Gázai-övezettel azért, hogy elősegítse ezek fenntartható gazdasági, politikai és szociális fejlődését. Amennyiben a körülmények lehetővé teszik ennek a végrehajtása többéves programok keretében valósul meg.

(2) A Bizottság legkésőbb 2005. december 31-ig jelentést készít e rendelet felülvizsgálatáról, figyelembe véve a régióban bekövetkezett fejlődést."

2. A 2. cikk a következőképpen módosul:

a) A szöveg a (3) bekezdést követően az alábbi rendelkezéssel egészül ki:

"(3a) E támogatási intézkedések kedvezményezettjei nemcsak államok és régiók lehetnek, hanem helyi hatóságok, regionális szervezetek, közjogi szervezetek, helyi és tradicionális közösségek, gazdaságot támogató szervezetek, magánvállalkozások, szövetkezetek, kölcsönös önsegélyező társaságok, szövetségek, alapítványok és nem kormányzati szervek is."

b) A szöveg a (6) bekezdést követően az alábbi rendelkezéssel egészül ki:

"(7) A pályázati felhívásokban és szerződésekben való részvétel egyenlő feltételek mellett áll nyitva a tagállamok és az Euro-Mediterrán partnerség (MEDA) keretében végrehajtott gazdasági és társadalmi szerkezeti reformokat kísérő pénzügyi és műszaki intézkedésekről szóló, 1996. július 23-i 1488/96/EK tanácsi rendelet I. mellékletében meghatározott mediterrán térségbeli partnerek minden természetes és jogi személye számára [5]."

3. A 4. cikk a következő szöveggel egészül ki:

"(5) A finanszírozási határozatok, finanszírozási megállapodások és az azokból fakadó szerződések előírják a bizottsági felügyeletet és pénzügyi ellenőrzést (különösen az Európai Csaláselleni Hivatal (OLAF) által), beleértve ebbe a 2185/96/EK, Euratom tanácsi rendelet [6] szerinti helyszíni ellenőrzéseket és felülvizsgálatokat, illetve a Számvevőszék által végzett pénzügyi ellenőrzést. Az 5. cikkben megállapított eljárásnak megfelelően intézkedéseket kell tenni az Európai Közösségek pénzügyi érdekeinek a 2988/95/EK, Euratom tanácsi rendeletnek [7] megfelelő védelme érdekében. Szükség esetén az OLAF az ellenőrzéseket az 1073/1999/EK európai parlamenti és tanácsi rendelet [8] alapján végzi."

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Strasbourgban, 2004. március 31-én.

az Európai Parlament részéről

az elnök

P. Cox

a Tanács részéről

az elnök

D. Roche

[1] Az Európai Parlament 2004. január 29-i véleménye (a Hivatalos Lapban még nem tették közzé). A Tanács 2004. március 11-i határozata.

[2] HL L 182., 1994.7.16., 4. o. A legutóbb a 1882/2003/EK európai parlamenti és tanácsi rendelettel (HL L 284., 2003.10.31., 1. o.) módosított rendelet.

[3] HL L 312., 1995.12.23., 1. o.

[4] HL L 292., 1996.11.15., 2. o.

[5] HL L 189., 1996.7.30., 1. o. A legutóbb a 2968/2000/EK rendelettel (HL L 311., 2000.12.12., 1. o.) módosított rendelet.

[6] HL L 292. 1996. 11.15., 2. o.

[7] HL L 312. 1995. 12.23., 1. o.

[8] HL L 136., 1999. 5.31., 1. o.

--------------------------------------------------